Na osnovu člana 38, stav 1, tačka 2 Zakona o lokalnoj samoupravi (“Sl. list CG”, br. 02/18, 34/19, 38/20, 50/22 i 84/22), člana 33 i člana 39 Statuta opštine Berane (“Sl.list CG - Opštinski propisi” br.42/18), Skupština opštine Berane, na sjednici održanoj dana **24. aprila 2025**. godine, donijela je

**O D L U K U**

**o odredjivanju naknada za rad odbornika u Skupštini opštine Berane**

**Član 1**

Ovom Odlukom utvrdjuje se pravo na naknadu za rad odbornika u vršenju odborničke funkcije kao i drugih lica koje bira ili imenuje Skupština opštine Berane u stalnim radnim tijelima.

**Član 2**

Svi izrazi koji se u ovoj odluci koriste za fizička lica u muškom rodu, podrazumijevaju iste izraze i u ženskom rodu.

**Član 3**

Odbornici Skupštine opštine Berane imaju pravo na naknadu za rad, i to:

* za vršenje odborničke funkcije – odbornička naknada
* za učestvovanje u radu radnih tijela Skupštine
* naknadu za prisustvovanje sklapanju braka
* naknadu putnih troškova i troškova za službeno putovanje

Pod vršenjem odborničke funkcije, u smislu stava 1, alineja 1 i alineja 2, ovog člana smatra se prisustvovanje i učestvovanje u radu Skupštine i njenih radnih tijela, u skladu sa zakonom, Statutom i Poslovnikom Skupštine Opštine.

 **Član 4**

Naknada za vršenje odborničke funkcije utvrđuje se u mjesečnom iznosu 50% od minimalne zarade u Crnoj Gori, a za predsjednika odborničkog kluba u iznosu 55% od minimalne zarade u Crnoj Gori.

 **Član 5**

Za prisustvovanje sjednici radnih tijela Skupštine odbornik ima pravo na naknadu u visini od 3% minimalne zarade.

U slučaju članstva u više radnih tijela odbornik može u istom mjesecu ostvariti naknadu samo u jednom radnom tijelu.

Odbornici koji su zapošljeni u javnom sektoru ne mogu ostvariti naknadu iz stava 1 ovog člana.

**Član 6**

Naknada za učešće odbornika u postupku sklapanja braka utvrđuje se u iznosu 5% minimalne zarade u Crnoj Gori.

**Član 7**

Naknada troškova prevoza za prisustvovanje sjednici Skupštine, sjednici radnog tijela i učestvovanje u postupku zaključenja braka pripada odborniku u visini karte za međugradski ili gradski prevoz.

Pravo iz stava 1 ovog člana pripada i članovima stalnih radnih tijela koji nijesu odbornici.

Odbornik ima pravo na naknadu troškova za službeno putovanje u zemlji i inostranstvu kada je po nalogu predsjednika Skupštine upućen van teritorije opštine u skladu sa propisima.

Naknada za službeno putovanje odbornika u inostranstvo obračunava se na način na koji su ova pitanja propisana za državne službenike i namještenike.

 **Član 8**

Nakade iz člana 3 stav 1 alineja 1 i 2 neće se isplaćivati odbornicima u slučaju nenajavljenog i neopravdanog odsustva sa sjednice Skupštine i sjednice radnih tijela

Naknade se neće isplaćivati odbornicima za mjesec u kojem su nenajavljeno i neopravdano odsustvovali sa sjednice Skupštine.

Naknade iz člana 3 stava 1 alineja 2 neće se isplaćivati članovima radnih tijela koji nijesu prisustvovali sjednicama radnih tijela.

Odbornik je dužan da o razlozima odsustvovanja sa sjednice obavijesti predsjednika Skupštine dopisom ili elektronskim putem.

 **Član 9**

Sredstva za isplatu naknada utvrđenih ovom odlukom padaju na teret budzeta Opštine.

Obračun i isplatu naknada za rad odbornika i članova radnih tijela Skupštine opštine Berane, koji imaju pravo na naknadu, vrši organ lokalne uprave nadležan za poslove finansija, na osnovu službene evidencije o prisustvu odbornika koju nadležnom organu dostavlja sekretar Skupštine.

Obračun i isplatu naknada za rad odbornika koji prisustvuju sklapanju braka vrši se na osnovu službene evidencije koju nadležnom organu dostavlja Sekretarijat za opštu upravu i društvene djelatnosti.

Isplata mjesečnih naknada uplaćuje se na tekući račun odbornika i članova radnih tijela Skupštine u skladu sa dinamikom isplate zarade lokalnim službenicima i namještenicima.

 **Član 10**

Donošenjem ove Odluke prestaje da važi Odluka o naknadama za rad odbornika u Skupštini opštine Berane („Sl.list RCG – Opštinski propisi“ br. 22/07 i „Sl.list CG – Opštinski propisi“ br.19/08, 12/15 i 7/24).

 **Član 11**

Odluka stupa na snagu osmog dana od dana objavljivanja u „Službenom listu Crne Gore – Opštinski propisi“ a primjenjivaće se od 01.10.2025. godine.

**SKUPŠTINA OPŠTINE BERANE**

**Broj: 02-016/25-242 PREDSJEDNICA SKUPŠTINE**

**Berane, 24.04.2025. god. Vida Ivanović**

**O B R A Z L O Ž E N J E**

PRAVNI OSNOV za donošenje ove Odluke sadržan je u članu 38, stav 1, tačka 2 Zakona o lokalnoj samoupravi, članu 33 i 39 Statuta opštine Berane.

Članom 38, stav 1, tačka 2 Zakona o lokalnoj samoupravi propisano je da Skupštine donosi propise i druge akte, a članom 39 Statuta Opštine da Skupština, u okviru svojih nadležnosti, donosi odluke i druge akte.

Članom 33 Statuta propisano je da odbornik ima pravo na naknadu u skladu sa odlukom Skupštine.

Razlozi za donošenje:

Donošenjem ove Odluke Skupština će, u okviru autonomnih prava lokalne samouprave, urediti pitanja vezana za ostvarivanje prava odbornika i drugih lica koje bira ili imenuje Skupština opštine Berane.

Predlog ove odluke podnijeli su predsjednici/zamjenici predsjednika odborničkih klubova.

Za realizaciju ove Odluke, potrebna su dodatna finansijska sredstva u iznosu od 36.520,00 € na godišnjem nivou.